ประกันจับมือเซเว่นฯ ดันยอดขายเบี้ยพรบ.
บริษัทประกันวินาศภัยจับมือ เคาน์เตอร์เซอร์วิส ดันเบี้ย พ.ร.บ.ผ่านเซเว่นอีเลฟเว่น
28 ก.ค. 2558

บริษัทประกันวินาศภัยจับมือ เคาน์เตอร์เซอร์วิส ดันเบี้ย พ.ร.บ.ผ่านเซเว่นอีเลฟเว่น 
นายวีรเดช อัครผลพานิช ผู้ช่วยกรรมการผู้จัดการ บริษัท เคาน์เตอร์เซอร์วิส เปิดเผยว่า บริษัทได้ร่วมมือกับบริษัทประกันเปิดตัวโครงการ “พ.ร.บ.ยุคใหม่ มั่นใจ ออนไลน์” ให้ลูกค้าสามารถซื้อประกัน พ.ร.บ.รถยนต์และ พ.ร.บ.รถจักรยานยนต์ ผ่านร้านเซเว่นอีเลฟเว่น ทั่วประเทศ ตั้งเป้ายอดขายปีนี้ 10% ของรถที่ต้องทำประกัน พ.ร.บ.ทั้งหมด 30 ล้านฉบับ โดยลูกค้าเลือกได้ว่าต้องการซื้อประกันกับบริษัทใด 
ทั้งนี้ บริษัทที่เข้าร่วมโครงการ “พ.ร.บ.ยุคใหม่ มั่นใจ ออนไลน์” ประกอบด้วย บริษัท กรุงเทพประกันภัย บริษัท เมืองไทยประกันภัย บริษัท อลิอันซ์ ซี.พี.ประกันภัย บริษัท วิริยะประกันภัย บริษัท ประกันภัยไทยวิวัฒน์ บริษัท ทิพยประกันภัย บริษัท ประกันคุ้มภัย และบริษัท กลางคุ้มครองผู้ประสบภัยจากรถ
“หลังจากซื้อประกัน พ.ร.บ.ผ่านเคาน์เตอร์เซอร์วิส ลูกค้าจะได้รับความคุ้มครองทันที เพราะข้อมูลการประกันภัยของลูกค้าจะถูกส่งผ่านระบบออนไลน์ให้บริษัทประกัน และสามารถนำไปต่อภาษีรถประจำปีได้ทันที” นายวีรเดช กล่าว
นางนวลพรรณ ล่ำซำ กรรมการผู้จัดการ และประธานเจ้าหน้าที่บริหาร บริษัท เมืองไทยประกันภัย กล่าวว่า บริษัทตั้งเป้าสำหรับช่องทางนี้ไว้ 10 ล้านบาท 
นายกฤษณ์ หิญชีระนันทน์ ผู้จัดการฝ่ายการตลาด บริษัท วิริยะประกันภัย กล่าวว่า การขายประกัน พ.ร.บ.ผ่านร้านเซเว่นอีเลฟเว่น จะทำให้มีช่องทางขายมากขึ้น โดยปัจจุบันบริษัทมียอดขายเบี้ย พ.ร.บ.ทุกช่องทางปีละ 2,000 ล้านบาท และคาดว่าปีนี้จะเพิ่มไม่เกิน 5%